ΠΡΟΣΧΕΔΙΟ ΔΙΟΡΘΩΤΙΚΟΥ ΠΡΟΫΠΟΛΟΓΙΣΜΟΥ ΑΡΙΘ. 9 ΣΤΟΝ ΓΕΝΙΚΟ ΠΡΟΫΠΟΛΟΓΙΣΜΟ ΤΟΥ 2004 ΓΕΝΙΚΗ ΚΑΤΑΣΤΑΣΗ ΕΣΟΔΩΝ ΓΕΝΙΚΗ ΚΑΤΑΣΤΑΣΗ ΕΣΟΔΩΝ ΚΑΙ ΔΑΠΑΝΩΝ ΑΝΑ ΤΜΗΜΑ Τμήμα III - Επιτροπή

(υποβλήθηκε από την Επιτροπή)

Έχοντας υπόψη:

- τη συνθήκη για την ίδρυση της Ευρωπαϊκής Κοινότητας και ιδίως το άρθρο 272,

- τη συνθήκη για την ίδρυση της Ευρωπαϊκής Κοινότητας Ατομικής Ενέργειας και ιδίως το άρθρο 177,

- τον κανονισμό (ΕΚ, Ευρατόμ) αριθ. 1605/2002 του Συμβουλίου της 25ης Ιουνίου 2002 για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων [1], και ιδίως το άρθρο 37,

[1] ΕΕ L 248, της 16.09.2002, σ.1.

Η Ευρωπαϊκή Επιτροπή υποβάλει στην αρμόδια για τον προϋπολογισμό αρχή το προσχέδιο του διορθωτικού προϋπολογισμού αριθ. 9 στον προϋπολογισμό του 2004 για τους λόγους που εκτίθενται στην αιτιολογική έκθεση.

ΓΕΝΙΚΗ ΚΑΤΑΣΤΑΣΗ ΕΣΟΔΩΝ

ΚΑΤΑΣΤΑΣΗ ΕΣΟΔΩΝ ΚΑΙ ΔΑΠΑΝΩΝ ΑΝΑ ΤΜΗΜΑ

Η γενική κατάσταση εσόδων και η κατάσταση εσόδων και δαπανών ανά τμήμα διαβιβάζονται χωριστά μέσω του συστήματος SEI-BUD. Μια γλωσσική απόδοση της γενικής κατάστασης εσόδων και της κατάστασης εσόδων και δαπανών ανά τμήμα επισυνάπτεται με τη μορφή δημοσιονομικού παραρτήματος εν είδει παραδείγματος.

ΑΙΤΙΟΛΟΓΙΚΗ ΕΚΘΕΣΗ

1. εισαγωγή

Tο παρόν προσχέδιο Διορθωτικού Προϋπολογισμού αριθ. 9 για το έτος 2004 καλύπτει το εξής στοιχείο:

- τη σύσταση δύο γραμμών του προϋπολογισμού στο πλαίσιο του τομέα 7 των Δημοσιονομικών Προοπτικών, με την πρόβλεψη συμπληρωματικών πιστώσεων για τη χρηματοδότηση μέτρων με σκοπό την ενθάρρυνση της οικονομικής ανάπτυξης της τουρκοκυπριακής κοινότητας.

Το παρόν αίτημα βασίζεται στο αίτημα του Συμβουλίου να χρησιμοποιηθεί το πακέτο των 259 εκατ. ευρώ που είχε αρχικά προβλεφθεί στις δημοσιονομικές προοπτικές σε περίπτωση πολιτικής διευθέτησης για την περίοδο 2004-2006. Δεν προβλέφθηκαν στον προϋπολογισμό πιστώσεις δεδομένου ότι θα είχαν κινητοποιηθεί από τους τομείς 1,2 και 3 μόνον σε περίπτωση πολιτικής διευθέτησης, σύμφωνα με τον πίνακα 1β των αναθεωρημένων δημοσιονομικών προοπτικών [2].

[2] Απόφαση 2003/430/ΕΚ του Ευρωπαϊκού Κοινοβουλίου και του Συμβουλίου, της 19ης Μαΐου 2003, για την αναθεώρηση των δημοσιονομικών προοπτικών.

Μετά τη θετική ψήφο της τουρκοκυπριακής κοινότητας υπέρ της πρότασης των Ηνωμένων Εθνών για τη διευθέτηση του Κυπριακού, το Συμβούλιο ζήτησε να δοθεί τέλος στην απομόνωση της τουρκοκυπριακής κοινότητας και να διευκολυνθεί η επανένωση της Κύπρου μέσω της ενθάρρυνσης της οικονομικής ανάπτυξης της τουρκοκυπριακής πλευράς. Το Συμβούλιο κάλεσε την Επιτροπή να υποβάλει ολοκληρωμένες προτάσεις προς τούτο, με ιδιαίτερη έμφαση στην οικονομική ενοποίηση της νήσου και στη βελτίωση των επαφών τόσο μεταξύ των δύο κοινοτήτων όσο και με την ΕΕ.

Δεδομένου ότι δεν συνάφθηκε συμφωνία, κανένας τομέας των δημοσιονομικών προοπτικών δεν καλύπτει το συγκεκριμένο αυτό είδος συνδρομής. Ωστόσο, επειδή οι περισσότερες από τις εν λόγω δραστηριότητες θα μοιάζουν με προενταξιακές, προτείνεται η ένταξη του χρηματοδοτικού αυτού πακέτου στον τομέα 7.

Η Επιτροπή, συνεπώς, προτείνει να χρησιμοποιηθεί ένα μέρος του περιθωρίου του τομέα 7 για τη χρηματοδότηση των μέτρων στήριξης του 2004.

2. ΤΟΜΕΑΣ 7 - Προενταξιακή στρατηγική: χρηματοδοτική στήριξη για την ενθάρρυνση της οικονομικής ανάπτυξης της τουρκοκυπριακής κοινότητας

2.1. Γενικό πλαίσιο

Στις 26 Απριλίου 2004, στη συνεδρίαση του Λουξεμβούργου, το Συμβούλιο έλαβε γνώση των αποτελεσμάτων των δημοψηφισμάτων που πραγματοποιήθηκαν στην Κύπρο στις 24 Απριλίου 2004 και εξέφρασε την έντονη λύπη του για το γεγονός ότι δεν ήταν δυνατή η ένταξη μιας ενωμένης Κύπρου στην ΕΕ. Το Συμβούλιο κατέληξε στο συμπέρασμα ότι η τουρκοκυπριακή κοινότητα εξέφρασε καθαρά την επιθυμία να ενταχθεί στην Ευρωπαϊκή Ένωση και δήλωσε ότι είναι αποφασισμένο να δώσει τέλος στην απομόνωση της τουρκοκυπριακής κοινότητας και να διευκολύνει την επανένωση της Κύπρου μέσω της ενθάρρυνσης της οικονομικής ανάπτυξης της τουρκοκυπριακής κοινότητας.

Το Συμβούλιο κάλεσε την Επιτροπή να υποβάλει ολοκληρωμένες προτάσεις προς τούτο, με ιδιαίτερη έμφαση στην οικονομική ενοποίηση της νήσου και στη βελτίωση των επαφών τόσο μεταξύ των δύο κοινοτήτων όσο και με την ΕΕ. Το Συμβούλιο συνέστησε να χρησιμοποιηθούν προς τούτο τα 259 εκατ. ευρώ που είχαν ήδη προβλεφθεί για το βόρειο τμήμα της Κύπρου σε περίπτωση διευθέτησης του προβλήματος.

Με βάση τα συμπεράσματα αυτά, η Επιτροπή προτείνει μια ειδική βασική πράξη για τη διάθεση των 259 εκατ. ευρώ κατά την περίοδο 2004-2006. Το νομοθετικό δημοσιονομικό δελτίο που επισυνάπτεται στο σχέδιο κανονισμού περιλαμβάνει ποσό 6 εκατ. ευρώ για το 2004 κυρίως για μελέτες σκοπιμότητας σχετικά με την εφαρμογή της χρηματοδοτικής στήριξης το 2005 (114 εκατ. ευρώ) και το 2006 (139 εκατ. ευρώ). Ένα μέρος της βοήθειας αυτής θα χρησιμοποιηθεί για τη χρηματοδότηση των δαπανών στήριξης που συνδέονται με την εφαρμογή.

Κανένας από τους υφιστάμενους τομείς των δημοσιονομικών προοπτικών δεν καλύπτει επακριβώς τις δαπάνες που προγραμματίζονται για περιοχές που δεν ελέγχονται πραγματικά από την κυβέρνηση του κράτους μέλους στο οποίο ανήκουν και στις οποίες η εφαρμογή του κοινοτικού κεκτημένου τελεί υπό αναστολή. Το πακέτο των 259 εκατ. ευρώ είχε προβλεφθεί στους τομείς 1, 2 και 3 των δημοσιονομικών προοπτικών αλλά μόνον σε περίπτωση πολιτικής διευθέτησης του Κυπριακού, σύμφωνα με τον πίνακα 1β των αναθεωρημένων δημοσιονομικών προοπτικών. Σκοπός του παρόντος πακέτου είναι να διευκολύνει την επανένωση της Κύπρου μέσω της ενθάρρυνσης της οικονομικής ανάπτυξης με ιδιαίτερη έμφαση στην οικονομική ενοποίηση της νήσου, καθώς και μέσω της βελτίωσης των επαφών τόσο μεταξύ των δύο κοινοτήτων όσο και με την ΕΕ. Εκτός από τα μέτρα συμφιλίωσης και δημιουργίας εμπιστοσύνης, το πακέτο θα αφορά, μεταξύ άλλων, την προώθηση της κοινωνικής και οικονομικής ανάπτυξης, την ανάπτυξη της υποδομής, τη δημιουργία θεσμικών φορέων, την ευθυγράμμιση με το κοινοτικό κεκτημένο και τις ανταλλαγές νέων. Οι περισσότερες από τις δραστηριότητες αυτές, συνεπώς, θα πλησιάζουν τις προενταξιακές δραστηριότητες που χρηματοδοτήθηκαν από τον τομέα 7. Όντως, εξαιτίας της απομόνωσης της τουρκοκυπριακής κοινότητας τα τελευταία χρόνια, κύριος σκοπός των εν λόγω δραστηριοτήτων θα είναι να συμβάλουν στην ευθυγράμμιση με το κοινοτικό κεκτημένο, ιδίως όσον αφορά τις επενδύσεις που απαιτούνται για τη συμμόρφωση με ευρωπαϊκά πρότυπα, μεταξύ άλλων, και στον τομέα του περιβάλλοντος. Η απόφαση για την αναθεώρηση των δημοσιονομικών προοπτικών [3], στο άρθρο 1, τροποποίησε τον τίτλο του τομέα 7 σε «Προενταξιακή στρατηγική». Σκοπός της αλλαγής αυτής ήταν η διεύρυνση του πεδίου εφαρμογής του τομέα αυτού ούτως ώστε να μην περιορίζεται αυστηρά σε προενταξιακή συνδρομή, αλλά να περιλαμβάνει και τη χρηματοδότηση δραστηριοτήτων που με τον ένα ή τον άλλο τρόπο ετοιμάζουν την ευθυγράμμιση με το κοινοτικό κεκτημένο. Επιτρέπει ευρύτερη ερμηνεία όσον αφορά την τελική χρήση των κονδυλίων του τομέα αυτού. Δεδομένου ότι στόχος της Κοινότητας είναι να συμβάλει στην επανένωση της νήσου, οι δραστηριότητες που θα αναληφθούν μπορούν να θεωρηθούν μέρος μιας στρατηγικής που έχει ως αντικείμενο την προετοιμασία των υπόψη περιοχών για τη στιγμή που θα παύσει η αναστολή της ισχύος του κοινοτικού κεκτημένου.

[3] Απόφαση 2003/429/ΕΚ του Ευρωπαϊκού Κοινοβουλίου και του Συμβουλίου, της 19ης Μαΐου 2003.

Συνεπώς, ο τομέας 7 φαίνεται ως ο πλέον κατάλληλος τομέας των δημοσιονομικών προοπτικών για να φιλοξενήσει τη συγκεκριμένη αυτή βοήθεια. Στον τομέα 7 το διαθέσιμο ποσό σε πιστώσεις αναλήψεων υποχρεώσεων ανέρχεται σε 1,722 δισεκατ. ευρώ. Ζητείται η κινητοποίηση από το περιθώριο αυτό, των 6 εκατ. ευρώ που απαιτούνται για το 2004, εκ των οποίων 0,16 εκατ. ευρώ θα μεταφερθούν στη θέση 22 01 04 07 για τις δαπάνες διοικητικής υποστήριξης. Όσον αφορά τις πιστώσεις πληρωμών, υπολογίζεται ότι απαιτείται ποσό 1,16 εκατ. ευρώ, εκ των οποίων 1 εκατ. ευρώ θα καλύψει επιχειρησιακές δαπάνες. Προκειμένου να αποφευχθούν συμπληρωματικές εισφορές, όλες οι πιστώσεις πληρωμών θα διατεθούν με μεταφορά. Για το 2005, η Επιτροπή θα υποβάλει τροποποιητική επιστολή στο προσχέδιο προϋπολογισμού.

Κανένα δυνητικό σχέδιο δεν προβλέπεται να φθάσει σε πλήρη ωριμότητα μέσα στο 2004. Οι πιστώσεις θα αφορούν κυρίως:

i) μελέτες σκοπιμότητας σε τομείς προτεραιότητας όπως το περιβάλλον, οι δημοτικές και οι τοπικές υπηρεσίες και υποδομές και η γεωργία. από τις μελέτες αυτές θα προκύψουν σχέδια τα οποία θα χρηματοδοτηθούν σε μεταγενέστερο στάδιο,

ii) την προπαρασκευή σχεδίων για την προώθηση της συμφιλίωσης των δύο κοινοτήτων,

iii) βραχυπρόθεσμη τεχνική βοήθεια μέσω του γραφείου TAIEX στον τομέα της ευθυγράμμισης με το κοινοτικό κεκτημένο. Συγκεκριμένα, η βοήθεια αυτή θα καλύπτει αποστολές ομοτίμων εμπειρογνωμόνων για τη διαπίστωση των αναγκών από άποψη ευθυγράμμισης με το κοινοτικό κεκτημένο σε διάφορους τομείς προτεραιότητας - εσωτερική αγορά, τελωνειακή ένωση, φορολογία, ενέργεια, περιβάλλον, μεταφορές, γεωργία, δικαιοσύνη και εσωτερικές υποθέσεις - και τη διατύπωση συστάσεων για επακόλουθες ενέργειες όπως εκπαίδευση, αποσπάσεις εμπειρογνωμόνων και σεμινάρια. Για τον σκοπό αυτόν προβλέπεται να διατεθούν 1,5 εκατ. ευρώ.

Προτείνονται τα εξής όσον αφορά την ονοματολογία και τους τίτλους:

22 01 04 07 "Χρηματοδοτική συνδρομή για την ενθάρρυνση της οικονομικής ανάπτυξης της τουρκοκυπριακής κοινότητας - Δαπάνες για τη διοικητική διαχείριση"

22 02 11 "Χρηματοδοτική συνδρομή για την ενθάρρυνση της οικονομικής ανάπτυξης της τουρκοκυπριακής κοινότητας"

Με τον παρόντα διορθωτικό προϋπολογισμό προτείνεται η προικοδότηση των νέων αυτών γραμμών του προϋπολογισμού με 6 εκατ. ευρώ σε πιστώσεις ανάληψης υποχρεώσεων και p.m. σε πιστώσεις πληρωμών, ως εξής:

Θέση 22 01 04 07: p.m. Άρθρο 22 02 11: 6.000.000 ευρώ σε πιστώσεις αναλήψεων υποχρεώσεων και p.m. σε πιστώσεις πληρωμών.

ΓΕΝΙΚΟΣ ΠΡΟΫΠΟΛΟΓΙΣΜΟΣ ΤΗΣ ΕΥΡΩΠΑΪΚΗΣ ΕΝΩΣΗΣ ΓΙΑ ΤΟ ΟΙΚΟΝΟΜΙΚΟ ΕΤΟΣ 2004

ΤΟΜΟΣ ΙΙ (ΤΜΗΜΑ 3) - ΕΠΙΤΡΟΠΗ

ΔΑΠΑΝΕΣ

Τίτλος 22: Διεύρυνση

ΚΕΦΑΛΑΙΟ 22 01: Διοικητικεσ δαπάνεσ του τομεα πολιτικής «Διευρυνση»

22 01 04 07 "Χρηματοδοτική βοήθεια για την ενθάρρυνση της οικονομικής ανάπτυξης της τουρκοκυπριακής κοινότητας - Δαπάνες για τη διοικητική διαχείριση"

>ΘΕΣΗ ΠIΝΑΚΑ>

Παρατηρήσεις:

Νέα θέση

Η πίστωση αυτή πρόκειται να καλύψει:

- τις δαπάνες για τεχνική και διοικητική βοήθεια που μπορεί να αναθέσει η Επιτροπή σε εκτελεστικό οργανισμό κοινοτικού δικαίου,

- τις δαπάνες για τεχνική και διοικητική βοήθεια που δεν συνεπάγονται καθήκοντα δημόσιας αρχής τα οποία έχει αναθέσει η Επιτροπή σε εξωτερικούς συνεργάτες με ad hoc συμβάσεις παροχής υπηρεσιών, για το κοινό όφελος των δικαιούχων και της Επιτροπής,

- τις δαπάνες μελετών, συνεδριάσεων εμπειρογνωμόνων, πληροφόρησης και δημοσιεύσεων, οι οποίες συνδέονται άμεσα με την υλοποίηση του στόχου του προγράμματος.

Η πίστωση αυτή καλύπτει διοικητικές δαπάνες σύμφωνα με τo άρθρo 22 02 11.

ΚΕΦΑΛΑΙΟ 22 02: Μεσο προενταξιακησ βοηθειασ

22 02 06 -- Ενέργειες της Υπηρεσίας Ανταλλαγής Πληροφοριών για την Τεχνική Βοήθεια (TAIEX) στο πλαίσιο των προενταξιακών μέσων

Να προστεθεί η ακόλουθη νομική βάση:

Πρόταση της Επιτροπής της [../../2004] σχετικά με κανονισμό του Συμβουλίου για τη θέσπιση ενός μέσου χρηματοδοτικής στήριξης για την ενθάρρυνση της οικονομικής ανάπτυξης της τουρκοκυπριακής κοινότητας (COM/XXX/2004).

22 02 11 - "Χρηματοδοτική συνδρομή για την ενθάρρυνση της οικονομικής ανάπτυξης της τουρκοκυπριακής κοινότητας"

>ΘΕΣΗ ΠIΝΑΚΑ>

Παρατηρήσεις:

Νέο άρθρο

Η εν λόγω πίστωση αποβλέπει στην κάλυψη της χρηματοδοτικής στήριξης για την ενθάρρυνση της οικονομικής ανάπτυξης της τουρκοκυπριακής κοινότητας. Η βοήθεια θα εστιαστεί ιδίως στην οικονομική ενοποίηση της νήσου και στη βελτίωση των επαφών τόσο μεταξύ των δύο κοινοτήτων όσο και με την Ευρωπαϊκή Ένωση προκειμένου να διευκολυνθεί η επανένωση της Κύπρου. Η βοήθεια μπορεί να χρησιμοποιηθεί ως εξής:

- για την προώθηση της κοινωνικής και οικονομικής ανάπτυξης και ιδίως της αγροτικής ανάπτυξης, της ανάπτυξης των ανθρώπινων πόρων και της περιφερειακής ανάπτυξης,

- για την ανάπτυξη και αναδιάρθρωση της υποδομής, ιδίως στους τομείς της ενέργειας και των μεταφορών, του περιβάλλοντος, των τηλεπικοινωνιών και της ύδρευσης,

- για μέτρα συμφιλίωσης και δημιουργίας εμπιστοσύνης, καθώς και για τη στήριξη της κοινωνίας των πολιτών,

- για να έλθει η τουρκοκυπριακή κοινότητα πλησιέστερα στην Ευρωπαϊκή Ένωση, μεταξύ άλλων, μέσω της παροχής πληροφοριών για το πολιτικό και νομικό σύστημα της Ευρωπαϊκής Ένωσης, της προώθησης της ανταλλαγής νέων και της χορήγησης υποτροφιών,

- για την προοδευτική ευθυγράμμιση με το κοινοτικό κεκτημένο και την προπαρασκευή της εφαρμογής του.

Νομική βάση

Πρόταση της Επιτροπής της [../../2004] σχετικά με κανονισμό του Συμβουλίου για τη θέσπιση ενός μέσου χρηματοδοτικής στήριξης για την ενθάρρυνση της οικονομικής ανάπτυξης της τουρκοκυπριακής κοινότητας (COM/XXX/2004).

ΣΥΝΟΠΤΙΚΟΣ ΠΙΝΑΚΑΣ ΑΝΑ ΤΟΜΕΑ ΤΩΝ ΔΗΜΟΣΙΟΝΟΜΙΚΩΝ ΠΡΟΟΠΤΙΚΩΝ

>ΘΕΣΗ ΠIΝΑΚΑ>

* Τα ΠΔΠ 7 και 8/2004 δεν έχουν δημοσιονομικές επιπτώσεις στους πόρους.

** Τα περιθώρια του τομέα 3 και του τομέα 7 πρόκειται να αυξηθούν το 2004 κατά 20 995 775 ευρώ και 961 220 ευρώ αντίστοιχα για την κάλυψη των δαπανών του Ταμείου Αλληλεγγύης της Ευρωπαϊκής Ένωσης που βάσει του διορθωτικού προϋπολογισμού 3/2004 εγγράφηκαν «στον προϋπολογισμό άνω του ορίου των αντίστοιχων γραμμών» όπως ορίζεται στη διοργανική συμφωνία της 7ης Νοεμβρίου 2002 (ΕΕ C 283 της 20.11.2002).